ROZHODNUTIE KOMISIE
zo 4. októbra 2006
o stanovení konečných finančných príspevkov členským štátom na rozpočtový rok 2006 na určitý počet hektárov na účel reštrukturalizácie a konverzie vinohradov na základe nariadenia Rady (ES) č. 1493/1999
[oznámené pod číslom K(2006) 4348]
(Iba anglický, španielsky, český, nemecký, grécky, francúzsky, taliansky, maďarský, portugalský, slovenský a slovinský text je autentický)
(2006/669/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 14 ods. 2,
keďže:
(1)
Pravidlá reštrukturalizácie a konverzie vinohradov sú stanovené nariadením (ES) č. 1493/1999 a nariadením Komisie (ES) č. 1227/2000 z 31. mája 2000 ustanovujúcim podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál (2).
(2)
Podľa podrobných pravidiel finančného plánovania a účasti na financovaní systému reštrukturalizácie a konverzie stanovených nariadením (ES) č. 1227/2000 sa odkazy na daný rozpočtový rok týkajú platieb, ktoré členské štáty skutočne vykonali medzi 16. októbrom a 15. októbrom nasledujúceho roka.
(3)
V súlade s článkom 14 ods. 1 nariadenia (ES) č. 1493/1999 Komisia každý rok poskytne členským štátom prvú splátku prostriedkov na základe objektívnych kritérií zohľadňujúcich osobitnú situáciu a potreby, ako aj úsilie, ktoré je potrebné vyvinúť vzhľadom na ciele systému.
(4)
Komisia vo svojom rozhodnutí 2005/716/ES (3) stanovila orientačné finančné príspevky na hospodársky rok 2005/2006.
(5)
Podľa článku 17 ods. 1 a 3 nariadenia (ES) č. 1227/2000 sú výdavky vynaložené a vyúčtované členskými štátmi obmedzené výškou ich príspevkov uvedených v rozhodnutí 2005/716/ES. V prípade rozpočtového roka 2006 sa toto obmedzenie neuplatňuje na žiaden členský štát.
(6)
Podľa článku 17 ods. 4 sa v prípade, že skutočné výdavky členského štátu na hektár prekročia výdavky stanovené rozhodnutím 2005/716/ES, uplatní pokuta. Tento rok sa pokuta uplatní v prípade Grécka vo výške 1 129 015 EUR, v prípade Luxemburska vo výške 1 377 EUR a v prípade Malty vo výške 550 EUR.
(7)
Podľa článku 16 ods. 1 písm. c) nariadenia (ES) č. 1227/2000 môžu členské štáty v rámci bežného rozpočtového roka podať ďalšiu žiadosť. Tento rok ju podalo Nemecko, Španielsko, Francúzsko, Taliansko, Rakúsko a Slovinsko.
(8)
Podľa článku 17 ods. 3 uvedeného nariadenia sa žiadosti podané na základe článku 16 ods. 1 písm. c) nariadenia (ES) č. 1227/2000 akceptujú pomerne k žiadostiam členských štátov, pričom sa využijú prostriedky, ktoré sú k dispozícii po odpočítaní súčtu súm za všetky členské štáty oznámených v súlade s článkom 16 ods. 1 písm. a) a b) uvedeného nariadenia, prípadne opravených podľa článku 17 ods. 1 a 3 uvedeného nariadenia z celkovej sumy poskytnutej členským štátom. Toto ustanovenie sa v rozpočtovom roku 2006 uplatňuje na Nemecko, Španielsko, Francúzsko, Taliansko, Rakúsko a Slovinsko.
(9)
Podľa článku 16 ods. 1 písm. b) nariadenia (ES) č. 1227/2000 členské štáty Komisii doručia najneskôr 10. júla každého roka vyhlásenie o výdavkoch na reštrukturalizáciu a konverziu vyúčtovaných k 30. júnu bežného rozpočtového roka, ako aj príslušnú celkovú plochu. Predpismi v článku 17 ods. 2 uvedeného nariadenia sa ustanovuje, že členské štáty vypracúvajú vyhlásenie uvedené v článku 16 ods. 1 písm. b) len, ak suma, ktorú deklarovali v súlade s článkom 16 ods. 1 písm. a), čiže skutočne vynaložené výdavky k 30. júnu bežného rozpočtového roka, predstavuje aspoň 75 % výšky orientačného príspevku príslušného členského štátu. Podľa výnimky ustanovenej v nariadení Komisie (ES) č. 1460/2006 (4) sa toto ustanovenie neuplatňuje na tie členské štáty, v prípade ktorých je hospodársky rok 2005/2006 druhým rokom uplatňovania systému reštrukturalizácie a konverzie.
PRIJALA TOTO ROZHODNUTIE:
Článok 1
Konečné finančné príspevky príslušným členským štátom na hospodársky rok 2005/2006, na určitý počet hektárov na účel reštrukturalizácie a konverzie vinohradov na základe nariadenia (ES) č. 1493/1999 sú na obdobie rozpočtového roka 2006 uvedené v prílohe k tomuto rozhodnutiu.
Článok 2
Toto rozhodnutie je určené Českej republike, Spolkovej republike Nemecko, Helénskej republike, Španielskemu kráľovstvu, Francúzskej republike, Talianskej republike, Cyperskej republike, Luxemburskému veľkovojvodstvu, Maďarskej republike, Maltskej republike, Rakúskej republike, Portugalskej republike, Slovinskej republike a Slovenskej republike.
V Bruseli 4. októbra 2006